Tõrva Raadio

**Tõrva Raadio** on Tõrva linna noortevolikogu algatatud kohalik amatöörraadio, mis tegutseb periooditi. Raadio omanik oli kuni 2015. aasta kevadeni Tõrva linnavalitsus, pärast seda MTÜ Tõrva Noorte Liit. 

2014. aastal oli raadiojaama sagedus 87,7 MHz ja detsembrist 2014 oli see 91,9 MHz. Alates 2015. aastast on raadiojaama sagedus 90,0 MHz. 

Esimest korda töötas Tõrva Raadio 2014. aasta augustis Tõrva tulepäevade raames 6.–10. augustini, raadio levis Tõrva linnas sagedusel 87,7 MHz. 

Tõrva Raadio jõuluraadio oli eetris 22.–31. detsembrini 2014, see levis peaaegu kogu Valgamaal sagedusel 91,9 MHz. Saatejuhtidega programm oli eetris 10 päeva ja iga päev 18 tundi. Tõrva Raadio programm koosnes muusikast, uudistest, raadioteatrist, intervjuudest, mälumängusaatest, soovisaatest ja muusika erisaadetest.

Raadiojaam asus Tõrva Avatud Noortekeskuses aadressil Spordi 1.

1. mail 2015 moodustas MTÜ Tõrva Noorte Liit Tõrva Raadio nõukogu, mille ülesandeks on koordineerida raadio tegevust, kinnitada raadio programmi eetriaeg, programm, meeskond ja valida peatoimetaja. 1. mail valiti peatoimetajaks Kaspar Metsar ja nõukogu esimeheks Karl Kirt. Ühtlasi otsustati, et raadio käivitub suvel, 27. juulist kuni 9. augustini 2015 . Suvel 2015 jõudiski kahe nädala jooksul eetrisse Tõrva Raadio.

Pärast suvist Tõrva Raadiot 2015 otsustati käivitada ka talvine Tõrva Raadio 2015. Alates 31. detsembrist 2015 on Tõrva Raadio tunnuslauseks "Ühendades põlvkondi" . 

2019. aasta septembris anti välja Tõrva Raadio esimese 10 hooaja raamat "Tõrva Raadio lood", mis võtab kokku Tõrva Raadio viis esimest tegutsemisaastat. Raamatu koostas endine peatoimetaja ja raadioliige Kaspar Metsar. 

2024. aasta suvehooajal tähistati Tõrva Raadio 10. tegevusaastat. 

## Ajalugu

2014. aasta kevadtalvel tegi Tõrva linna noortevolikogu koosolekul toonane Tõrva linnapea Maido Ruusmann ettepaneku, et noored lööksid Tõrva tulepäevade korraldamises kaasa. Mõttena tuli, et Tõrva Noortevolikogu kajastaks tulepäevade raames Tõrva linna sündmusi läbi raadiovahenduse. Inspiratsioon selleks tuli 1990. aastate keskpaigas tegutsenud Tõrvas olnud raadiost . Konkreetsete kokkulepete puudumise tõttu, jäid noored ootama, et linn korraldab kogu tehnilise poole. Kokkulepete puudumise tõttu alustasid noored ise asjaajamist ning Margo Metsoja ning ShowTech OÜ abil saadi vajalik tehnika ning Tehnilise Järelevalve Ametilt luba raadiot edastada, vaid mõned päevad enne tulepäevade algust. Raadio pidi eetrisse minema 6. augustil 2014, kuid alles 29. juulil tehti taotlus sagedusloa saamiseks. 5. augustil 2014 andis Tehnilise Järelevalve Amet loa. Stuudioruumideks kasutati kohviku Läti Saatkonna (endine Sameti maja) üleval olevaid ruume, kus noortel tuli eelnevalt palju koristada. Antenn sooviti paigaldada katusele, aga erinevatel põhjustel tuli selleks kasutada hoopis maja küljes asuvat valgustuslampi. Esimese raadio levi oli peamiselt Tõrva linnas ning see ulatus kuni Linna külani. Esimesena oli raadioeetris 6. augusti 2014 hommikul kell 8 praegune Eesti Kõrgema Lavakunstikooli üliõpilane Hardo Adamson. 

Esimest raadiot vedasid eest Tõrva Noortevolikogu liikmed Karl Kirt, Sirli Pippar, Margo Metsoja, Triin Jaansalu, Hardo Adamson ja Romet Piller. Nende ümber hakkas kogunema teisigi vabatahtlikke, kes tegutsesid reporteritena või niisama abilistena. Esimeseks peatoimetajaks sai Sirli Pippar. 

Ehkki algul oli plaan uuesti eetrisse minna suvel 2015, otsustati teha ka jõuluraadio, mida juhtis peatoimetajana Karl Kirt. Talveraadiol oli juba selgepiirilisem programm ning täpsema tööjaotusega meeskond. Raadio oli eetris pikemalt kui suvel. Tõrva Raadio ruumid asusid Tõrva Avatud Noortekeskuse kolmandal korrusel. Raadio antenn paigaldati Tõrva ANK katusele. 

Pärast talvist raadiot otsustati Tõrva Raadio struktuur selgemaks teha. MTÜ Tõrva Noorte Liidu põhikirja tehti muudatus, millega moodustati Tõrva Raadio nõukogu, mis alustas tööd 1. mail 2015. Tõrva Raadio nõukogu peamiseks ülesandeks on valida peatoimetaja ning kinnitada raadio programm ja teised toimetuse liikmed. Sellest ajast peale on kokku lepitud, et peatoimetaja ametiaeg kestab 1 aasta ning valimised toimuvad talvise ja suvise raadio vahepeal. Alates 2015. aastast on MTÜ Tõrva Noorte Liit kirjutanud erinevaid projekte raadiotehnika soetamiseks ning meeskonna arendamiseks. 2016. aastal sai läbi Kodanikuühiskonna Sihtkapitali raadio soetada teise stuudio tehnika.

2015. aastal käivitati miniraadio ring, et meeskonda haarata ja välja koolitada uut põlvkonda. Miniraadio on töötanud eri aegadel peamiselt põhikooli või nooremaid kooliõpilasi kutsudes. Miniraadio ringis said noored teadmisi raadiost ja raadio tegemisest ning lõpuks ka proovida raadiosaate tegemist.

Raadio stuudiod on asunud eri paikades (Tõrva Avatud Noortekeskuses, Tõrvas Veski tänaval vanas veskihoones), kuid alates 2017. aastast on Tõrva Raadio olnud Kevade tänaval Kevade Keskuse teisel korrusel.

## Peatoimetajad
* Sirli Pippar (6.–10. august 2014)
* Karl Kirt (22.–31. detsember 2014)
* Kaspar Metsar (1. mai – 27. september 2015)
* Marietta Juurikas (27. september 2015 – 14. aprill 2017)
* Rannar Park (14. aprill 2017 – 23. veebruar 2019)
* Teve Rajamets (23. veebruar 2019 – 23. veebruar 2020)
* Riin Lepik (23. veebruar 2020 – 28. veebruar 2021)
*Karl Kirt (28. veebruar 2021 – 19. veebruar 2022)
*Roosi Rahnu (19. veebruar 2022 – 13. märts 2023)
*Kaidar Kängsepp (13. märts 2023 – 4. veebruar 2024)
*Sirli Pippar (4. veebruar 2024 – veebruar 2025)
*Alice Rüütel (alates veebruarist 2025)

## Vaata ka
* Eesti raadiojaamade loend

## Viited

## Välislingid
* Tõrva Raadio